  ИА «Удмуртия» Алёна Григорьева Майя Бывальцева Сарапул ёросысь Сигаево черкогуртын спортъя элькун гурт шудонъёс кутскизы. Соос 5-тӥысен 9-тӥ пӧсьтолэзёзь мынозы, ужрадысь ивортэ «Удмуртия» агентстволэн корреспондентэз. Удмуртиын та 25-тӥосыз гужем шудонъёс. Нырысетӥосыз 1992-тӥ арын татын ик, Сигаевоын ортчизы. 4 нунал ӵоже спортъя 18 амалъёсын 130 комплект медальёс понна вожвылъяськон мыноз. Со пӧлын фтбол, волейбол, ӝӧквыл теннис, капчи ателтика. Гурт шудонъёсы элькунысь вань 25 ёросъёсысь спортсменъёс пырисько. Радъясьёслэн верамзыя, ӵошатскыны мылкыд карисьёслэн лыдзы арысь аре будэ, соин валче вормонъёс но пусйымонгес луо. Гурт шудонъёсын вожвылъяськыны кутскыса, тросэз бадӟым спортэ вуо, Россилэсь данзэ Европаын но дуннеын утё — кылсярысь, куасэн бызьылӥсь Максим Вылегжанин. Сяме пыӵамъя, спортъя праздник улсын куспазы вожвылъясько Удмуртиысь кивалтэтлэн командаез но ёрос администрациосысь тӧроослэн сборнойзы. Туннэ соос волейбол но футбол шудозы. ТРАНСЛЯЦИЯ 13:00 Ми Сигаевое вуимы. Ижкарысен сюрес вылэ 1 час быре. Сигаево – пчи карлы укшась черкогурт. Татын вань политехникая колледж, 5 этажъем юртъёс, кафе, трос вузкаронниос, ялонъёс. Милемыз шыдэн, сьӧд чабей кеньырлэсь ӝукен, курег сӥлен сюдӥзы, сётӥзы сок. Ми нуназеямы, табере ужаны дась. Ярам, милемлы бызьылоно уз луы, уг но поты – пӧсь луиз.  13:15 Урамъёсын туж трос калык. Спортсменъёс ӧвӧл ке, одно ик коляскаосын егит анайёс. Стадион азьын сиён-юонэн, дӥськутэн, чеберлыко киужъёсын вузкарон палаткаос пуктылэмын. 13:30 Мини-футболъя ӵошатсконъёс кутскизы. Кыклы люкем стадионын огдыре 4 командаос шудо. Кылсярысь, Якшур-Бодья ёрос Дэри ёрослы пумит. Берпуетӥез трансляциез нуись корреспонденмылэн вордскем ёросэз бере, висиськомы со понна. Вылаз ик, Дэриос али 3:1 лыдын вормо, вормись понна висьыны котьку каньылгес. Нялтас вераса, Европалэн чемпионатаз Россиысь командалэсь ляб шудэмзэ но асьме футболистъёслэсь Монте-Карлоын шутэтскемзэс тодэ вайыса, вераны кулэ, гуртысь футбол, профессиональноеныз ӵошатыса, ӝоггес адӟиське.  13:43 ТОДЭ, КИН ТА?  13:43 Та Камушка, шудонъёслэн тодметэз. Кин ке ӧз ке вала, валэктомы – со Кама шур, но туж-туж муспотон =) 13:50 Учке, кыӵе кадр… Воргоронъёс кузьдалае тэтчало. Одӥгез 7 метр 8 сантиметр кеме «лобӟиз». Татын шыпырто, со Росси уровенен лыдпус шуыса. Вормисьлэсь нимзэ берлогес тодомы. Одно ик… 14:15 Таиз арлыдоослыгес шудон – городки. Зэмзэ вераса, куронъёссэ ми ум валаське. Но тодӥськомы, шальы вань ке, соин пӧртэм сямен пуктылэм пичи бодыосты пазьгыны кулэ, адӟылӥмы, кызьы сое лэсьтэ «Ну, погоди!» мультфильмысь кион. Но воргоронъёс шудон пушкы выемын, озьыен, отын маиз ке вань… 14:35 3 Нылъёс 3 иськеме бызё. Нырысетӥ – Елена Наговицына (нялтас вераса, Россилэн чемпионкаез). Со 9 минут 24,6 секундскын бызиз. Али воргоронъёс 5 иськемез бызё.          15:12 Та политехникая колледжлэн спортзалэз. Волейболэн шудо Кез но Эгра ёросъёсысь нылъёс. Ӝоген татын ик кивалтэтлэн ёзчиосызлэн но ёросъёслэн тӧрооссылэн командаоссы куспын вожвылъяськон кутскоз.   15:25 Залын кык командаос шудозы – Удмуртиысь кивалтэтлэн ёзчиосыз но ёросъёслэн тӧрооссы. Командаос ӵошатскон кутсконлы дасясько.  15:43 Волейболэз валасьлэсь мылкыдъёс. №4 умой возиське, Удмуртиысь кивалтэтлэн тӧроезлэн воштӥсез Сергей Фефилов (пыдыныз но шудэ), №10 Габдрахманов, тупез сеыт бергатэ. Вожвылъяськисьёс пӧлысь ассэ умой возьматӥз Дэри ёрослэн тӧроез Андрей Коняшин.  16:07 Шудонлы йылпумъянъёъся, вормиз Удмуртиысь кивалтэтлэн ёзчиосызлэн командазы. Тодэ ваёнъёслы туспуктэм.  17:02 – Лулчеберетъя центр доры чебер дӥсяськем адямиос лыкто – соос Шудонъёсты усьтонэ пырисько, дыр. 17:04 – нылъёс-лымы пырыос Удмуртилэн пӧртэм ёросъёсысьтыз командаос азьын мынозы. 17:06 – Шудонъёсты усьтон 17 часын кутске. Дано куноос пӧлын – Россиысь гурт возёсъя министр Александр Ткачёв. Тазьы адӟиське вылӥысь трибунаысен. Стадионэ пырыны луэ ӧтёнъёсъя гинэ. 17:30 – гурт шудонъёсты усьтонэ лыктӥзы Удмуртилэн тӧроез Александр Соловьёв но Россиысь гурт возёсъя министр Александр Ткачёв. 17:43 – делегациос мыно. Нырысетӥ - Сарапул ёрос, угось со Шудонъёсты пумитась.   17:44 – Удмуртиысь шуръёс – шудонъёсты усьтонлэн валтӥсь темаез. Нуисьёс ёросъёсты сяна, шуръёсты но верало. Тросэз соос шаерысьтымы валтӥсь шуре – Камае вузэс нуо.  18:00 – «Ӟечкыласько пусйымон ужрадэн. Тӥляд юбилей. 25-тӥ ползэ ортчытӥськоды та шудонъёсты – спортъя, лулчеберетъя ужрадэз. Берло аръёсы тӥ спортъя трос объектъёс пуктӥды. Татын котькуд нунал нылпиос мед шудозы, спортэн мед вырозы. Спортъя объектъёслэн лыдзыя тӥ Россиын 10 устоосыз пӧлын», - вераз Россиысь гурт возёсъя министр Александр Ткачёв.  Элькун гурт шудонъёсты сиё-дано усьтон ужрад азьланьтӥське. Ӵуказе, 7-тӥ пӧсьтолэе, ёросъёсысь спортсменъёслэн валтӥсь ӵошатсконъёссы ортчозы. Лыдӟе иворъёсты милям сайтысьтымы.  Тегъёс: Мерлык Спорт Сарапул Удмуртия гуртшудонъёс  